የሰብዓዊ  መብት  ድርጊት  መርሃ ግብር  ተግባራዊ  እንዲሆን ጥረት ይደረጋል
በቅርቡ በኢፌዴሪ መንግሥት  እንዲወጣ  የተደረገውን   የሰብዓዊ መብት  ድርጊት መርሃ ግብ ር በትክክል ተግባራዊ እንዲሆን ስትራቴጂና መመሪያ ተነድፎ ሁሉም አካላት የበኩላቸውን እንዲወጡ እንቅስቃሴዎች እየተካሄዱ መሆኑን የመንግሥት ኮሚኒኬሽን ጉዳዮች ጽህፈት ቤት አስታወቀ ።የጽህፈት ቤቱ ኃላፊ ሚኒስተር ዶክተር ነገሪ ሌንጮ ወቅታዊ ጉዳዮችን አስመልክተው  ለጋዜጠኞች  በዛሬው ዕለት በሠጡት  መግለጫ እንደገለጹት የብሔራዊ ሰብዓዊ መብት  ድርጊት መርሃ ግብሩ  የህዝብ ተወካዮች ምክር ቤትና ሌሎች የሚመለከታቸው የመንግሥት ተቋማት በሰፊው ተወያይተውበታል ።የድርጊት መርሃ ግብሩን ተግባራዊ ለማድረግ የወጣውን ስትራቴጂና በስሩ የሚገኙ  መመሪያዎችን ተግባራዊ  ለማድረግና እያንዳንዱ የመንግሥት ተቋማት  የሚጠበቅባቸውን እንዲወጡ  አቅጣጫም እንደተቀመጠ  ዶክተር ነገሪ አስረድተዋል ።መርሃ ግብሩን ኢትዮጵያ የፈረመቺውን የዓለም አቀፍ  የሰብዓዊ መብት ድንጋጌዎችንና የኢፌዴሪ ህገ መንግሥት መርሆችን መሠረት ያደረገ እንደሆነ የገለጹት ዶክተር ነገሪ  የድርጊት መርሃ ግብሩ በትክክል ተግባራዊ ስለመደረጉ በቅርበት የሚቆጣጣሩ አካላት ይኖሩታል ተብሏል ።ኢህአዴግ በየደረጃው እያከናወነ ያለውን የጥልቅ ተሃድሶ ምን ያህል ተጠያቂነትን መሠረት አድርጎ እየተከናወነ  እንደሚገኝ ጥያቄ  የቀረበላቸው  ዶክተር ነገሪ  በሠጡት  ምላሽ  የጥልቅ  ተሃድሶው የህዝብን የልማትና የመልካም አስተዳደር ጥያቄዎችን መሠረት ባደረገ መልኩ ከፌደራል እስከ ክልሎች ደረጃ እየተካሄደ መሆኑን ተናግረዋል ።በተጨማሪም ለህብረተሰቡ ጊዜው የሚጠይቀውን አገልግሎት የማይሠጡ አመራሮች ተነስተው  ብቁ አመራሮችን  የመተካት ሥራው  እየቀጠለ እንደሚገኝ ዶክተር ነገሪ አያይዘው ገልጸዋል ።በቅርቡ  የኤርትራ መንግሥት ያስታጠቃቸው የተወሰኑ አሸባሪ ቡድን አባላት በደቡብ ትግራይ ዞን በኩል  የገቡ  መሆኑን  በመግለጫው የተናገሩት  ዶክተር  ነገሪ   የአካባቢው  ሚሊሻዎች ከተለያዩ አካላት ጋር በመቀናጀት አሸባሪዎቹ  በቁጥጥር ሥር እንዲውሉ ተደርጓል ብለዋል ።የአስቸኳይ  ጊዜ አዋጁ ባስቀመጠው ድንጋጌ መሠረት ማንኛውም ግለሰብ ከየትኛውም  በአሸባሪነት ከተፈረጀ አካል ጋር ግንኙነት መፍጠር  እንደሚያስጠይቅ የጠቆሙት ዶክተር  ነገሪ በዚህም መሠረት  የህግ የበላይነቱን ለማስጠበቅ ዶክተር መረራ ጉዲና በቁጥጥር ሥር  መዋላቸውን ማብራሪያ ሠጥተዋል ።በአገሪቱ  በአንዳንድ  አካባቢዎች  ሰላም እንደሌለ ተደርጎ የሚናፈሰው ወሬ መሠረተ የሌለው  እንደሆነ  የገለጹት ዶክተር ነገሪ  የአስቸኳይ ጊዜ አዋጁ  ከታወጀ  በኋላ በሁሉም  በአገሪቱ   አካባቢዎች አስተማማኝ ሰላምና መኖሩን አስረድተዋል ።በተጨማሪም  ኢትዮጵያ  በጎረቤት ሶማሊያ  ዘላቂ ሰላም እንዲሰፍን  የምታደርገውን  ድጋፍ  እና ሰላም በማስከበር ረገድ የምትጫወተውን ሚና  አጠናክርና ትቀጥላላች ብለዋል ።      